ಯುವಜನ ವ್ಯವಹಾರಗಳು ಮತ್ತು ಕ್ರೀಡಾ ಸಚಿವಾಲಯ
ಟೋಕಿಯೊ ಪ್ಯಾರಾಲಿಂಪಿಕ್ಸ್ ಕ್ರೀಡಾಳು, ರಜತಪದಕ ವಿಜೇತ ನಿಶಾದ್ ಕುಮಾರ್ ಅವರನ್ನು ಅಭಿನಂದಿಸಿದ ಕೇಂದ್ರ ಕ್ರೀಡಾ ಸಚಿವ ಶ್ರೀ ಅನುರಾಗ್ ಠಾಕುರ್, ಪ್ರಧಾನ ಮಂತ್ರಿ ನರೇಂದ್ರ ಮೋದಿ ಅವರ ಪ್ರೇರಣೆಯೇ ಕ್ರೀಡಾಳುಗಳ ಗೆಲುವಿಗೆ ಸ್ಫೂರ್ತಿ
ಮುಖ್ಯಾಂಶಗಳು
- ನಿಶಾದ್ ಕುಮಾರ್ ಪುರುಷರ ಹೈಜಂಪ್ ಟಿ47 ವಿಭಾಗದಲ್ಲಿ ಟೋಕಿಯೊದ ಪ್ಯಾರಾಂಲಿಪಿಕ್ಸ್ನಲ್ಲಿ ರಜತ ಪದಕದ ಸಾಧನೆಗೈದರು.
ಯುವಜನ ಹಾಗೂ ಕ್ರೀಡೆ ಕೇಂದ್ರ ಸಚಿವ ಶ್ರೀ ಅನುರಾಗ್ ಠಾಕೂರ್ ಅವರು ಟೋಕಿಯೊ ಪ್ಯಾರಾಲಿಂಪಿಕ್ಸ್ನಲ್ಲಿ ರಜತ ಪದಕ ವಿಜೇತರಾಗಿ ದೆಹಲಿಗೆ ಹಿಂದಿರುಗಿದ ನಿಶಾದ್ ಕುಮಾರ್ ಅವರನ್ನು ಸನ್ಮಾನಿಸಿದರು. ರಾಜ್ಯ ಸಚಿವರಾದ ನಿಶಿತ್ ಪ್ರಾಮಾಣಿಕ್ ಅವರು ಸಹ ಈ ಸಂದರ್ಭದಲ್ಲಿ ಹಾಜರಿದ್ದರು. ಹಿಮಾಚಲಪ್ರದೇಶ ಮೂಲದ ನಿಶಾದ್ ಪುರುಷರ ಹೈಜಂಪ್ ಟಿ47 ವಿಭಾಗದಲ್ಲಿ 2.06 ಮೀಟರ್ ಎತ್ತರ ಹಾರಿ ಟೋಕಿಯೊ ಪ್ಯಾರಾಲಿಂಪಿಕ್ಸ್ನಲ್ಲಿ ರಜತ ಪದಕದ ವಿಜೇತರಾಗಿ ಹೊರಹೊಮ್ಮಿದ್ದರು.
ಈ ಸಂದರ್ಭದಲ್ಲಿ ಮಾತನಾಡುತ್ತ ಶ್ರೀಯುತ ಠಾಕುರ್ ಅವರು ‘ಭಾರತವು ಪ್ಯಾರಾ ಒಲಿಂಪಿಕ್ಸ್ನಲ್ಲಿ ನಮ್ಮ ಕ್ರೀಡಾಳುಗಳ ಸಾಧನೆಯನ್ನು ಸಂಭ್ರಮಿಸುತ್ತಿದೆ. ಭಾರತವು ಈ ಹಿಂದೆಂದಿಗಿಂತಲೂ ಅತಿ ಹೆಚ್ಚು ಪದಕಗಳನ್ನುಮುಡಿಗೇರಿಸಿಕೊಂಡಿದೆ. ಈ ವರ್ಷ ನಾವು ಅತಿ ದೊಡ್ಡ ತಂಡವನ್ನು ಕಳುಹಿಸಿಕೊಟ್ಟಿದ್ದೆವು. ನಮ್ಮ ಪ್ರಧಾನ ಮಂತ್ರಿ ನರೇಂದ್ರಮೋದಿ ಅವರ ಅಸಾಧಾರಣ ಬೆಂಬಲದಿಂದಾಗಿ ಕ್ರೀಡಾಳುಗಳಿಗೆ ಅಪರಿಮಿತವಾದ ಉತ್ತೇಜನ ದೊರೆತಿದೆ. ಪ್ರಧಾನಿಯವರು ನೀಡಿದ ಪ್ರೇರಣೆಯೇ ಈ ಗೆಲುವಿಗೆ ಸ್ಫೂರ್ತಿಯಾಗಿದೆ. ನಾನು ನಿಶಾದ್ ಅವರನ್ನು ಅಭಿನಂದಿಸುತ್ತೇನೆ. ನಿಶಾದ್ ಅವರ ಈ ಸಾಧನೆಯು, ಯಾವುದೇ ವೈಕಲ್ಯಗಳಿದ್ದರೂ ಸಾಧನೆಗೇನೂ ಕೊರತೆಯಾಗದು ಎಂಬುದನ್ನು ತೋರಿಸಿಕೊಟ್ಟಂತಾಗಿದೆ. ಕೇಂದ್ರ ಸರ್ಕಾರವು ಪ್ಯಾರಾಒಲಿಂಪಿಯನ್ ಕ್ರೀಡಾಳುಗಳಿಗೆ ಸಾಕಷ್ಟು ಬೆಂಬಲವನ್ನು ನೀಡುವುದು ಮುಂದುವರಿಸುತ್ತದೆ. ಅವರಿಗೆ ಅಗತ್ಯ ಸೌಲಭ್ಯಗಳನ್ನೂ ನೀಡಲಾಗುವುದು. ಈ ವಿಜಯದ ಮಾರ್ಗ ಇನ್ನೂ ಪ್ರಖರವಾಗಲಿದೆ. ನಿಶಾದ್ನ ಈ ಸಾಧನೆ ನನಗೆ ಹೆಚ್ಚು ಸಂತಸ ನೀಡಲು ಇನ್ನೊಂದು ಕಾರಣ, ಇವರು ನನ್ನ ಹಿಮಾಚಲ್ ಪ್ರದೇಶ ರಾಜ್ಯಕ್ಕೆ ಸೇರಿದವರಾಗಿದ್ದಾರೆ’ ಎಂದರು.
ಯುವಜನ ಮತ್ತು ಕ್ರೀಡೆಯ ರಾಜ್ಯ ಸಚಿವರು ಶ್ರೀ ನಿಶಿತ್ ಪ್ರಾಮಾಣಿಕ್ ಅವರು ನಿಶಾದ್ ಬಾಲ್ಯದಿಂದಲೇ ಸಂಘರ್ಷದ ಜೀವನ ಕಂಡವರು. ಕ್ಲಿಷ್ಟಕರ ಪರಿಸ್ಥಿತಿಗಳನ್ನೂ ಎದುರಿಸಿ, ಇಂದು ಒಲಿಂಪಿಕ್ಸ್ನಲ್ಲಿ ಪದಕ ಗೆದ್ದಿರುವರು ಎಂದು ಶ್ಲಾಘಿಸಿದರು. ಅವರ ಜೀವನಗಾಥೆಯು ನಮಗೆಲ್ಲ ಒಂದು ಪ್ರೇರಣಾತ್ಮಕ ಪಾಠವಾಗಿದೆ. ಏನೆಲ್ಲ ಅಡೆತಡೆಗಳಿದ್ದರೂ ತೊಂದರೆಗಳಿದ್ದರೂ ನಮ್ಮ ಕನಸನ್ನು ಬೆನ್ನಟ್ಟಿದರೆ ಅವನ್ನು ನನಸಾಗಿಸಬಹುದು ಎಂಬುದನ್ನು ನಿಶಾದ್ ಅವರಿಂದ ಕಲಿಯಬೇಕಿದೆ. ನಮ್ಮ ಪ್ರಧಾನ ಮಂತ್ರಿ ನರೇಂದ್ರ ಮೋದಿ ಅವರು ಪ್ಯಾರಾ ಅಥ್ಲೀಟ್ಸ್ಗಳಿಗೆ ಸಾಕಷ್ಟು ಬೆಂಬಲ ಸೂಚಿಸಿದರು. ಇಡೀ ತಂಡದೊಂದಿಗೆ ಅವರ ಆಟಕ್ಕೆ ಮುನ್ನ ಕರೆಮಾಡಿ ಮಾತನಾಡಿದರು. ಅವರ ಬೇಕುಬೇಡಗಳನ್ನು ಖುದ್ದಾಗಿ ವೈಯಕ್ತಿಕವಾಗಿ ಗಮನಿಸಿದರು. ಈ ಬೆಂಬಲ ಹಾಗೂ ಪ್ರೋತ್ಸಾಹವು ನಮ್ಮ ಕ್ರೀಡಾಳುಗಳು ಅಸಾಮಾನ್ಯ ಸಾಧನೆ ತೋರುವಂತೆ ಮಾಡಿದೆ.
ರಜತ ಪದಕ ಗೆದ್ದ ನಿಶಾದ್ ಅವರು, ನನಗೆ ಈಗಲೂ ಈ ವಿಷಯವನ್ನು ನಂಬಲಾಗುತ್ತಿಲ್ಲ. ಪ್ಯಾರಾ ಒಲಿಂಪಿಕ್ಸ್ನಲ್ಲಿ ನಾನು ರಜತ ಪದಕ ಗೆದ್ದಿರುವೆನೆಂದು ನಂಬಲಾಗುತ್ತಿಲ್ಲ. ನನಗಿದು ಖಚಿತಗೊಳಿಸಿಕೊಳ್ಳಲು ನಾಲ್ವರು ಅಧಿಕಾರಿಗಳೊಂದಿಗೆ ಮಾತಾಡಿದೆ. ನಾನು ನಮ್ಮ ಪ್ರಧಾನಮಂತ್ರಿ ನರೇಂದ್ರ ಮೋದಿ ಅವರಿಗೆ ನನ್ನ ಕೃತಜ್ಞತೆಗಳನ್ನು ಸಲ್ಲಿಸುತ್ತೇನೆ. ಅವರು ನಮ್ಮ ಆಹಾರ, ಆಟದ ಉಪಕರಣ, ತರಬೇತಿ ಏನೇ ಬೇಕಿದ್ದರೂ ನೀಡುವುದಾಗಿ ಭರವಸೆ ನೀಡಿದ್ದರು. ಅವರ ಈ ಅಭೂತಪೂರ್ವ ಬೆಂಬಲದಿಂದ ಈ ಸಾಧನೆ ಸಾಧ್ಯವಾಯಿತು. ಕ್ರೀಡಾ ಸಚಿವರು ನನ್ನನ್ನು ಆಹ್ವಾನಿಸಿ, ಸನ್ಮಾನಿಸಿರುವುದು, ಭಾರತಕ್ಕೆ ಮರಳಿದ ತಕ್ಷಣವೇ ನನಗೆ ಭೇಟಿ ಮಾಡಿ, ಹೀಗೆ ಆದರ ತೋರಿದ್ದು... ಜೀವನದಲ್ಲಿ ಯಾವತ್ತೂ ಇಂಥ ಸಂತೋಷ ಅನುಭವಿಸಿರಲಿಲ್ಲ. ನಿಜವಾಗಿಯೂ ಈ ಗೆಲುವು ಅವರ್ಣನೀಯವಾಗಿದೆ. ಆನಂದದ ಕಡಲಿನಲ್ಲಿ ಮುಳುಗುವಂತೆ ಮಾಡಿದೆ ಎಂದರು.
ಪ್ಯಾರಾಲಂಪಿಯನ್ ಕ್ರೀಡಾ ಕೂಟದಲ್ಲಿ ನಿಶಾದ್ ತಮ್ಮದೇ ಏಷ್ಯದ ದಾಖಲೆಯನ್ನು ಸರಿಗಟ್ಟಿದರು. ಈ ವರ್ಷದ ಮೊದಲಿನಲ್ಲಿ 2.06 ಮೀಟರ್ ಎತ್ತರದ ಜಿಗಿತವನ್ನು ಮಾಡಿದ್ದರು. ಅವರಿಗೆ ಬೆಂಗಳೂರಿನ ಎಸ್ಎಐನಲ್ಲಿ ರಾಷ್ಟ್ರೀಯ ತರಬೇತಿ ಕ್ಯಾಂಪ್ನಲ್ಲಿ ಕೋಚ್ ಸತ್ಯನಾರಾಯಣ ಅವರು ತರಬೇತಿ ನೀಡಿ, ಮಾರ್ಗದರ್ಶನ ನೀಡಿದ್ದರು. ಕೇಂದ್ರ ಸರ್ಕಾರವು ನಿಶಾದ್ ಅವರ ಸಾಧನೆಗೆ ಪ್ರತಿಯಾಗಿ ವಿದೇಶಿ ಪ್ರಯಾಣವನ್ನು ಹಾಗೂ ನಾಲ್ಕು ಅಂತರರಾಷ್ಟ್ರೀಯ ಸ್ಪರ್ಧೆಗಳಲ್ಲಿ ಭಾಗವಹಿಸಲು ಅವಕಾಶ ನೀಡಿ ಗೌರವಿಸಿತು. ₹10.50 ಲಕ್ಷ ಮೌಲ್ಯದ ಟಾರ್ಗೆಟ್ ಒಲಿಂಪಿಕ್ ಪೋಡಿಯಂ ಸ್ಕೀಮ್, 10.21 ಲಕ್ಷ ವಾರ್ಷಿಕ ತರಬೇತಿ ಹಾಗೂ ಸ್ಪರ್ಧೆಗಳಿಗೆ ನೀಡಿ ಗೌರವಿಸಿದೆ.
ನಿಶಾದ್ಗೆ ಈ ವರ್ಷ ತಿರುಗಣಿ ಇದ್ದಂತೆ ಇತ್ತು. ರೋಲರ್ ಕೋಸ್ಟರ್ನಂತೆ ಬದುಕು ತೀವ್ರವಾದ ಏರಿಳಿತಗಳನ್ನು ತೋರಿದೆ. ಎರಡು ಸಲ ಕೋವಿಡ್ 19 ಪಾಸಿಟಿವ್ ಆಗಿತ್ತು. ಆದರೆ ಅವರು ಮಾತ್ರ ತಮ್ಮ ವೈಯಕ್ತಿಕ ಪ್ರದರ್ಶನವನ್ನು ಉತ್ತಮಗೊಳಿಸುತ್ತ, ಸಾಮರ್ಥ್ಯವನ್ನು ಹೆಚ್ಚುಗೊಳಿಸುತ್ತ ಸಾಗಿರು. ಈ ವರ್ಷದಲ್ಲಿ ಎರಡು ಅತ್ಯುತ್ತಮ ಪ್ರದರ್ಶನಗಳನ್ನು ತೋರಿದರು. ದೆಹಲಿಯಲ್ಲಿ ಆಯೋಜಿಸಲಾದ ಪ್ಯಾರಾ ಅಥ್ಲೀಟ್ ಆಯ್ಕೆ ಕೂಟದಲ್ಲಿ 2.07ರಷ್ಟು ಎತ್ತರವನ್ನು ಜಿಗಿದಿದ್ದರು. ಇದು ಅವರು ಟೊಕಿಯೊ ಪ್ಯಾರಾಲಿಂಪಿಕ್ ಕ್ರೀಡಾಕೂಟದ ಭಾರತೀಯ ತಂಡದಲ್ಲಿ ಸ್ಥಾನಗಳಿಸಲು ಸಹಾಯಕವಾಯಿತು. ದುಬೈನ ಫಝಾದಲ್ಲಿ ಆಯೋಜಿತವಾಗಿದ್ದ ಪ್ಯಾರಾ ಅಥ್ಲೆಟಿಕ್ಸ್ ಗ್ರ್ಯಾಂಡ್ ಪ್ರಿಕ್ಸ್ನ ಟಿ47 ವಿಭಾಗದಲ್ಲಿ ಸುವರ್ಣ ಪದಕ ಗೆದ್ದಿದ್ದರು. ಕೋವಿಡ್ನ ದುರಿತ ಕಾಲ ಆರಂಭಕ್ಕೆ ಮುನ್ನ ಈ ಕ್ರೀಡಾಕೂಟ ಆಯೋಜಿಸಲಾಗಿತ್ತು. ಮತ್ತೆ 2021ರಲ್ಲಿ ಇತಿಹಾಸ ಮರುಕಳಿಸುವಂತೆ ಮತ್ತೊಮ್ಮೆ ಸುವರ್ಣ ಪದಕ ತಮ್ಮ ಮುಡಿಗೇರಿಸಿಕೊಂಡಿದ್ದರು.
ನಿಶಾದ್ ಕೃಷಿ ಕುಟುಂಬದ ಮಗ. ತಮ್ಮ ಹೊಲದಲ್ಲಿ ಕೆಲಸ ಮಾಡುವಾಗ ಕಳೆಕೀಳುವ ಯಂತ್ರಕ್ಕೆ ಸಿಲುಕಿ ಅವರ ಬಲ ತೋಳು ಕತ್ತರಿಸಿ ಹೋಗಿತ್ತು. ಆದರೆ ಈ ವೈಕಲ್ಯ ಅವರ ಉತ್ಸಾಹವನ್ನು ಕುಂದಿಸದಂತೆ ನಿಶಾದ್ ಬೆಳೆದರು. ಎರಡು ವರ್ಷಗಳ ನಂತರ ಅವರು ಶಾಲಾ ಮೈದಾನದಲ್ಲಿ ಹೈಜಂಪ್ ಅಭ್ಯಾಸದಲ್ಲಿ ತೊಡಗಿಕೊಂಡರು. ನಿಶಾದ್ ಶಾಲಾಮಟ್ಟದ ರಾಷ್ಟ್ರೀಯ ಕ್ರೀಡಾಕೂಟದಲ್ಲಿ ಸಾಮಾನ್ಯ ಮಕ್ಕಳೊಂದಿಗೆ ಭಾಗವಹಿಸಿದರು. 2017ರಲ್ಲಿ ನಿಶಾದ್ ತಮ್ಮ ಹತ್ತನೆಯ ಸ್ಪರ್ಧೆಯನ್ನು 1.75 ಮೀ ಎತ್ತರ ಜಿಗಿತದೊಂದಿಗೆ ಹತ್ತನೆಯದನ್ನು ಪೂರ್ಣಗೊಳಿಸಿದರು. ಪ್ರೌಢಶಾಲೆಯ ನಂತರ ನಿಶಾದ್ ಪಂಚಕುಲಾ ತರಬೇತಿ ಶಿಬಿರಕ್ಕೆ ಸೇರ್ಪಡೆಯಾದರು. ತಾವುದೇವಿ ಲಾಲ್ ಕ್ರೀಡಾಂಗಣದಲ್ಲಿ ತರಬೇತಿ ಆರಂಭಿಸಿದ ನಂತರ ನಿಶಾದ್ ಹಿಂದಿರುಗಿ ನೋಡಲಿಲ್ಲ. ಗೆಲುವಿನ ಪಥದತ್ತಲೇ ದೃಷ್ಟಿ ನೆಟ್ಟರು.